Broj: 711-I-1365-P-148-20/21-06-17

Zagreb, 9. srpnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom neanonimne prijave mogućeg sukoba interesa podnesene protiv **dužnosnika Dejana Mihajlovića, zamjenika župana Karlovačke županije,** na 134. sjednici, održanoj dana 9. srpnja 2021., donosi sljedeću:

**ODLUKU**

**I. Pokreće se postupak za odlučivanje o sukobu interesa protiv dužnosnika Dejana Mihajlovića, zamjenika župana Karlovačke županije, zbog moguće povrede članka 18. stavka 1. ZSSI-a nastale u obnašanju dužnosti općinskog načelnika Općine Krnjak, koja proizlazi iz propusta pravodobnog obavještavanja Povjerenstva o stupanju u poslovni odnosi Općine Krnjak s Obiteljskim poljoprivrednim gospodarstvom Đurađ Mihajlović, u vlasništvu njegova oca, do kojeg je došlo isplatom iznosa potpore od 1.672,50 kn dana 26. rujna 2019., te zbog moguće povrede članka 7. stavka 1. podstavka c) ZSSI-a, koja proizlazi iz dužnosnikova samostalnog i diskrecijskog odobravanja navedene isplate.**

**II. Poziva se dužnosnik Dejan Mihajlović da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka iz točke III. izreke te na ostale navode iz obrazloženja ove odluke.**

Obrazloženje

U Povjerenstvo je 8. lipnja 2020. pod brojem: 711-U-2059-P-148/20-01-3 zaprimljena neanonimna prijava mogućeg sukoba interesa podnesene protiv dužnosnika Dejana Mihajlovića, zamjenika župana Karlovačke županije, povodom koje se vodi predmet P-148/20.

U prijavi se u bitnome navodi da je dužnosnik Dejan Mihajlović koristio obnašanje dužnosti općinskog načelnika Općine Krnjak na način da je bez pravnog temelja dodijelio financijsku potporu svome ocu u iznosu od oko 300.000,00 kn. Također se u prijavi iznosi da je navedeni dužnosnik uskraćivao isplatu jednokratnih novčanih pomoći povodom rođenja djeteta siromašnim osobama s područja Općine Krnja, tražeći od njih da se pisanim putem odreknu prava na isplatu iste. Prijava istovjetnog sadržaja zaprimljena je u Povjerenstvu i dana 29. lipnja 2020. pod brojem: 711-U-2288-P-148/20-04-3.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Dejan Mihajlović obnašao dužnost općinskog načelnika Općine Krnjak u mandatu 2013. – 2017. te u mandatu 2017. – 2021., te da je dana 20. svibnja 2021. stupio na dužnostzamjenika župana Karlovačke županije.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi navedenoga Zakona, dok je podstavkom 40. istog članka ZSSI-a propisano da su župani i njihovi zamjenici dužnosnici u smislu odredbi istog Zakona, stoga je dužnosnik Dejan Mihajlović povodom obnašanja dužnosti općinskog načelnika Općine Krnjak te zamjenika župana Karlovačke županije obvezan postupati sukladno odredbama ZSSI-a.

U odnosu na navode koji se odnose na eventualno uskraćivanje jednokratne novčane pomoći siromašnim ljudima s područja Općine Krnjak, Povjerenstvo je dopisom Broj: 711-I-857-P-148/20-03-17 od 15. lipnja 2020. od podnositelja zatražilo da navede okolnosti iz kojih bi proizlazilo da je dužnosnik Dejan Mihajlović u ovoj situaciji bio u sukobu interesa ili da je na drugi način povrijedio odredbe ZSSI-a

U odnosu na isplatu sredstava Općine Krnjak ocu dužnosnika Dejana Mihajlovića, Povjerenstvo je u svrhu provjere osnovanosti i vjerodostojnosti navoda neanonimne prijave sukoba interesa u tome dijelu izvršilo uvid u matične knjige te je utvrdilo da je otac dužnosnika Đurađ Mihajlović, te je potom dopisom Broj: 711-I-851-P-148/20-02-17 od12. lipnja 2020. od Općine Krnjak zatraženo očitovanje na okolnosti je li Općina Krnjak dodijelila sredstva Đurađ Mihajloviću, ako jest u kojoj visini, kada i za što su sredstva dodijeljena, te tko je o tome i u kojem postupku odlučivao, zajedno sa dostavom cjelokupne dokumentacije koja se odnosi na dodjelu tih sredstava.

Podnositelj prijave podnio je dana 29. lipnja 2020. pod brojem 711-U-2288-P-148/20-04-3 dopunu prijave u kojoj ističe da je dužnosnik Dejan Mihajlović u netransparentnom postupku dodijelio svom ocu iznos od 300.000,00 kn potpore, dok je okolnost uskraćivanja jednokratne pomoći navedena kao primjer postupanja dužnosnika koji nije vezan uz kršenje odredbi ZSSI-a, već je neizravno povezana s dodjelom novca članovima dužnosnikove obitelji, iz kojeg razloga u ovome dijelu neće precizirati navode podnesene prijave.

Općina Krnjak očitovala se dopisom KLASA: 023-01/20-01/08, URBROJ: 2133/10-02-20-2 od 26. lipnja 2020. u kojem se navodi da je Općina temeljem Programa potpora poljoprivredi na području Općine Krnjak u 2019. godini od 5. prosinca 2018., usvojenog na 9. sjednici Općinskog vijeća Općine Krnjak, kao i zahtjeva obiteljskog poljoprivrednog gospodarstva (u daljnjem tekstu: OPG) Đurađ Mihajlović za ostvarivanje novčanog poticaja za subvenciju plastične folije za baliranje sjenaže od 25. rujna 2019., sukladno Mjeri 4. Programa - Sufinanciranje troškova sjenaže za mliječne krave, isplatila sredstva u iznosu od 1.672,50 kn za nabavu navedenih plastičnih folija.

Iz priloženog Programa potpora poljoprivredi na području Općine Krnjak u 2019. godini, utvrđeno je da su istim propisane aktivnosti u poljoprivredi za koje će Općina Krnjak u 2019. dodjeljivati potpore male vrijednosti u suradnji s Karlovačkom županijom, te kriteriji i postupak dodjele istih.

Programom je propisana i MJERA 4. Sufinanciranje troškova sjenaže za mliječne krave, uvjeti za dodjelu potpore: fizičke i pravne osobe upisane u upisnik poljoprivrednih gospodarstava, podnositelj zahtjeva ima prebivalište na području Općine Krnjak, potpora se odobrova korisniku za plastične folije za bale za spremanje sjenaže, minimalna poticajna količina folije za koju se može ostvariti poticaj je 1 rola, a maksimalna poticajna količina folije za koju se može ostvariti poticaj je 5 rola, maksimalan iznos sredstava: visina subvencije iznosi 50% od maloprodajne cijene folije, maksimalno do 2.000,00 kn po korisniku godišnje.

Člankom 5. navedenog Programa propisano je da se zahtjev za dodjelu potpore predaje na propisanim obrascima ovisno o vrsti potpore, koji se mogu podići u prostorijama ili na internetskoj stranici Općine Krnjak te da će općinski načelnik svojim aktom odrediti koju vrstu dokumentacije podnositelj zahtjeva treba podnijeti. Sukladno članku 7. tog Programa, općinski načelnik će osnovati povjerenstvo za kontrolu namjenskog korištenja potpora male vrijednosti.

Uz očitovanje Općine Krnjak priložen je i zahtjev OPG-a Đurađ Mihajlović upućen Općini Krnjak za ostvarivanje novčanog poticaja za subvenciju plastične folije za baliranje sjenaže u iznosu od 3.345,00 kn od 25. rujna 2019., u čijem su prilogu preslika osobne iskaznice, preslika iskaznice OPG-a, preslika računa za nabavljenu foliju i preslika bankovne kartice sa podacima o žiro-računu, na kojem je zahtjevu naznačeno da je isplatu u iznosu od 1.672,50 kn odobrio općinski načelnik kao i da je taj iznos isplaćen 26. rujna 2019., te je priložen izvod iz prometa po računu od 27. rujna 2019., iz kojeg je vidljiva isplata navedenog iznosa.

Člankom 4. stavkom 2. ZSSI-a propisano je da su srodnici po krvi u uspravnoj lozi članovi obitelji dužnosnika u smislu odredbi ZSSI-a.

Člankom 4. stavkom 3. ZSSI-a propisano je da se poslovni odnos u smislu toga Zakona odnosi na sve ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Člankom 4. stavkom 4. ZSSI-a propisano je da su poslovni subjekti u smislu ZSSI-a trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 7. točkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 18. stavkom 1. ZSSI-a propisano je da, u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo.

Stavkom 2. istog članka propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s tim Zakonom.

Stavkom 4. istog članka propisano je da je dužnosnik, odnosno tijelo u kojem dužnosnik obnaša dužnost obvezno, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Pravni poslovi, odnosno pravni akti koji su sklopljeni, odnosno doneseni bez prethodne obavijesti Povjerenstvu iz stavka 1. toga članka, protivno uputama Povjerenstva iz stavka 2. toga članka, dostavom nepotpune ili neistinite dokumentacije iz stavka 4. istog članka ili na bilo koji drugi način protivno odredbama članka 18. ZSSI-a su ništetni te će Povjerenstvo bez odgađanja dostaviti takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla, odnosno pravnog akta.

Člankom 3. stavkom 1. podstavkom 3. Zakon o poljoprivredi („Narodne novine“ broj 118/18., 42/20., 127/20. i 52/21.) propisano je da poljoprivrednik fizička ili pravna osoba koja obavlja poljoprivrednu djelatnost na području Republike Hrvatske, a obuhvaća organizacijske oblike: obiteljsko poljoprivredno gospodarstvo, samoopskrbno poljoprivredno gospodarstvo, obrt registriran za obavljanje poljoprivredne djelatnosti, trgovačko društvo ili zadrugu registriranu za obavljanje poljoprivredne djelatnosti te drugu pravnu osobu.

Na temelju članka 5. stavka 1. točke a. Zakona o obiteljskom poljoprivrednom gospodarstvu („Narodne novine“ broj 29/18. i 32/19.) OPG je organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji.

Člankom 5. stavkom 1. točkom i) Zakona o obiteljskom poljoprivrednom gospodarstvu propisano je da je nositelj OPG-aizabrani član OPG-a koji je nositelj prava i obveza OPG-a, a u svojstvu odgovorne osobe predstavlja i upravlja OPG-om.

Stoga se nositelj obiteljskog poljoprivrednog gospodarstva smatra poslovnim subjektima u smislu ZSSI-a.

Uvidom u knjigu ulazne pošte Povjerenstva utvrđeno je da dužnosnik Dejan Mihajlović, nije, sukladno članku 18. stavku 1. ZSSI-a, obavijestio Povjerenstvo o stupanju u poslovni odnos Općine Krnjak, u kojoj obnaša dužnost općinskog načelnika, s OPG-om Đurađ Mihajlović, čiji je nositelj njegov otac, član obitelji dužnosnika u smislu članka 4. stavka 2. ZSSI-a.

Povjerenstvo pojašnjava da je obveza prethodnog obavještavanja Povjerenstva iz članka 18. stavka 1. ZSSI-a objektivne i formalne naravi te se odnosi na svaki pojedinačni poslovni odnos u koji stupaju tijelo u kojem dužnosnik obnaša javnu dužnost i poslovni subjekt u kojem član obitelji dužnosnika ima 0,5% ili više udjela u vlasništvu. Povjerenstvo potom donosi upute za postupanje ovisno o konkretnim okolnostima svakog pojedinog slučaja. Opisane situacije zakonodavac je unaprijed predvidio kao situacije u kojima se pretpostavlja mogući utjecaj privatnog interesa člana obitelji dužnosnika kao interesno povezane osobe, na dužnosnikovu nepristranost u obnašanju javne dužnosti. Svrha instituta prethodne obavijesti iz članka 18. ZSSI-a jest da Povjerenstvo prethodno nastanku konkretnog poslovnog odnosa razmotri i ocjeni koja je razina sukoba interesa prisutna kod dužnosnika u konkretnom slučaju te da utvrdi koje sve mjere i postupke su dužnosnik i tijelo u kojem obnaša dužnost obvezni poduzeti kako bi se zaštitio javni interes.

Iz zaprimljenog očitovanja i dokumentacije utvrđeno je da je između Općine Krnjak i OPG-a Đurađ Mihajlović, u razdoblju u kojem je dužnosnik Dejan Mihajlović obnašao dužnost općinskog načelnika Općine Krnjak dana 26. rujna 2019. nastao poslovni odnos dodjele potpore male vrijednosti u poljoprivredi za subvenciju plastične folije za baliranje sjenaže u iznosu od 1.672,50 kn, pri čemu dužnosnik Dejan Mihajlović nije o istom obavijestio Povjerenstvo, odnosno nije zatražio upute Povjerenstva kako postupiti u situaciji njihova nastanka.

Slijedom navedenog, iz prikupljenih podataka i dokumentacije, Povjerenstvo je steklo saznanja da je dužnosnik Dejan Mihajlović počinio moguću povredu članka 18. stavka 1. ZSSI-a, koja proizlazi iz propusta pravodobnog obavještavanja Povjerenstva o nastanku gore navedenog poslovnog odnosa između Općine Krnjak i OPG-a Đurađ Mihajlović.

Nadalje, Programom potpora poljoprivredi na području Općine Krnjak u 2019. godini nije propisano da bi se provodio javni natječaj za dodjelu potpore, a u konkretnom slučaju radi se o potpori male vrijednosti za koju je propisan maksimalan godišnji iznos potpore od 2.000,00 kn.

U situaciji kada dužnosnik koristi obnašanje dužnosti kako bi poslovni subjekt u vlasništvu njegova oca s kojim se nalazi u odnosu interesne povezanosti ostvario sredstva od tijela javne vlasti u kojem obnaša dužnost, te taj poslovni subjekt upravo temeljem diskrecijske i samostalne odluke dužnosnika stječe pravo na isplatu tih sredstava u postupku u kojem se kontrolira opravdanost zahtjeva za dodjelom potpore te ispituje dokumentacija kojom se zahtjev potkrepljuje, radi se o okolnostima koje upućuju na moguću zlouporabu posebnih prava dužnosnika.

Obzirom da je dužnosnik Dejan Mihajlović, u obnašanju dužnosti općinskog načelnika Općine Krnjak, izvršio kontrolu zahtjeva za isplatom potpore u poljoprivredi i zaprimljene dokumentacije podnesenih od strane OPG-a Đurađ Mihajlović te nakon izvršene kontrole samostalno i diskrecijski odobrio isplatu sredstava Općine Krnjak tom poslovnom subjektu, proizlazi da je ovakvim postupanjem došlo i do moguće zlouporabe posebnih prava, odnosno moguće povrede članka 7. stavka 1. podstavka c) ZSSI-a.

Poziva se dužnosnik Dejan Mihajlović da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razloge pokretanja ovog postupka iz točke I. izreke, kao i na ostale navode iz obrazloženja ove odluke, te da Povjerenstvu dostavi relevantnu dokumentaciju s kojom raspolaže.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Dejan Mihajlović, elektroničkom dostavom
2. Podnositelj prijave
3. Objava na internetskoj stranici Povjerenstva
4. Pismohrana